**Oppivelvollisuuden uudistaminen**

Hallitusohjelman sekä budjettiriihen linjausten mukaan Rinteen hallituksen tavoitteena on maksuton toinen aste, oppivelvollisuuden pidentäminen 18 vuoteen ja kaikille toisen asteen tutkinto. OAJ esittää, että nämä linjaukset kytketään yhteen ja toteutetaan kokonaisuutena.

**Miten varmistetaan jokaiselle toisen asteen tutkinto?**

Jotta jokaiselle nuorelle saadaan varmistettua toisen asteen tutkinto, se vaatii panostuksia koulutuksen laatuun ja vuorovaikutuksen vahvistamiseen opettajien ja opiskelijoiden välillä. On varmistettava, että jokaisella on mahdollisuus oppia ja opiskella omien edellytystensä ja tavoitteidensa mukaisesti ja löytää itselleen sopivan alan ja opiskelumuodon. Tällä hetkellä joka seitsemäs nuori jää ilman toisen asteen tutkintoa siksi, ettei valmistu aloittamistaan opinnoista. Suurin keskeyttämisen riski on niillä nuorilla, jotka ovat vieraskielisiä tai joilla on oppimisen vaikeuksia.

## Perusopetus kuntoon sekä joustavan perusopetuksen ja tukiopinto-ohjauksen

## järjestäminen pakolliseksi

Perusopetuksessa pitää varmistaa se, että jokainen saa riittävät tiedot ja taidot toisella asteella pärjäämistä varten. Tämä edellyttää perusopetuksen lainsäädännön täsmentämistä ja rahoitustason nostamista. Esimerkiksi opetusryhmien koot vaihtelevat suuresti eikä oppilaan oikeus tukeen toteudu liian väljän lainsäädännön johdosta.

Joustava perusopetus eli JOPO on työvaltainen ja pienryhmämuotoinen opiskelun muoto, johon yläkouluikäinen nuori voi hakea, jos tarvitsee tukea opintojensa loppuun saattamiseen, arvosanojen korottamiseen tai itseä kiinnostavan opiskelualan löytämiseen. JOPO-opintoihin valituilla oppilailla on usein vaikeuksia keskittymisessä ja käyttäytymisessä, pienryhmätarve, heikko itsetunto ja koulumenestys. Sitä tarjotaan tällä hetkellä vain yhdelle prosentille nuorista, vaikka sen tulokset ovat osoittautuneet erinomaisiksi.

Tukiopinto-ohjaus on uusi tuen muoto, jossa oppilas saa yksilöllistä tukea ja ohjausta yläkoulun kahdella viimeisellä luokalla sekä toisen asteen opintojen ensimmäisen opiskeluvuoden ajan. Sen tavoitteena on auttaa nuorta löytämään omat vahvuutensa ja kiinnostuksen kohteensa toisen asteen opinnoista, ja saattaen tukea nuorta koulutuksen nivelvaiheen yli ja toisen asteen opintojen ensimmäisen vuoden loppuun, jolloin keskeyttäminen on yleisintä.

* Turvataan riittävä rahoitus perusopetuksen järjestäjille.
* Säädetään o**pettajamitoituksesta perusopetukseen.**
* **Uudistetaan kolmiportaisen tuen lainsäädäntö.**
* **Uudistetaan arviointi lisäämällä** nykyisen 6. ja 9. luokan arvosanan 8 arviointikriteerin lisäksi kriteereitä myös arvosanalle 5 ja nämä myös luokka-asteille 2,4 ja 6.
* Säädetään kunnalle velvollisuus järjestää joustavaa perusopetusta sekä tukiopinto-ohjausta. Järjestämiseen kohdennetaan rahoitus tarjotun opetuksen ja opinto-ohjauksen perusteella.

## Opinto-ohjaaja- ja opettajamitoitus lakiin, kunnassa opinto-ohjaajalle jatko-ohjausvelvoite

OAJ:n kyselyn mukaan lähes puolet vastanneista ammatillisen koulutuksen opettajista koki, että opiskelijat eivät saa riittävästi opinto-ohjausta. Monet tahot ovat asettaneet tavoitteeksi, että yhtä opinto-ohjaajaa kohden olisi enintään 200 ohjattavaa.

Hallitusohjelman mukaan osana oppivelvollisuuden pidentämistä on tarkoitus selvittää sitovat mitoitukset opinto-ohjaajien määrästä toisen asteen koulutuksessa. Lisäksi on säädettävä jatko-ohjausvelvoitteesta. Jatko-ohjaus on säädettävä opinto-ohjaajan tehtäväksi ja sen järjestämisestä ja riittävästä resursoinnista on vastuussa oppilaan asuinkunta.

Opiskelijan oikeus nykyistä monipuolisempaan ja yksilöllisempään opinto-ohjaukseen ja jatko-ohjaukseen toteutuu, kun opinto-ohjaajien lukumäärästä on säädökset, jotka takaavat riittävän opinto-ohjaajamäärän opiskelijoiden lukumäärään verrattuna. Lisäksi sitovat mitoitukset tarvitaan kaikista opettajista suhteessa oppijoiden ja oppituntien määrään.

* Säädetään jatko-ohjausvelvoitteesta sekä opinto-ohjaaja ja opettajamitoituksesta toiselle asteelle

## Positiivisen erityiskohtelun rahoitus koskemaan myös toista astetta

Perusopetuksen ja varhaiskasvatuksen rahoituksen suuruudessa otetaan huomioon sellaisia toimintaympäristöön liittyviä tekijöitä, jotka vaikuttavat opetuksen järjestämiseen. Näitä ovat esimerkiksi vieraskielisen väestön osuus ja alueen työllisyysaste ja koulutustaso. Nämä tekijät ovat yhteydessä mm. oppimisen tuen ja oppilashuollon tarpeeseen. Toisen asteen koulutuksen rahoituksessa näitä tekijöitä ei ole huomioitu. Lisäksi lainsäädäntö ei myöskään tunnista toisen asteen koulutuksessa tehostetun tuen tarvetta.

* Sisällytetään toisen asteen koulutuksen rahoitusta ohjaavaan lakiin positiivisen erityiskohtelun elementti, joka kohdentaa lisärahoitusta niihin lukioihin ja ammatillisiin oppilaitoksiin, jossa on paljon vieraskielisiä opiskelijoita ja tuen tarvitsijoita.
* Säädetään ammatillisen koulutuksen opiskelijoille oikeus osa-aikaiseen erityisopetukseen.

**Miten toteutetaan toisen asteen maksuttomuus?**

Tässä taloudellisessa tilanteessa ja koulutuksen rahoituksen ollessa pitkään jatkuneiden leikkausten johdosta alimitoitettu, toisen asteen maksuttomuus on rajattava koskemaan vain säädettyä oppivelvollisuuden pidentämistä. Maksuttomuuden tärkein tavoite on varmistaa kaikille yhdenvertainen mahdollisuus opiskella 18-vuotiaaksi asti varattomuuden sitä estämättä. Opetus on jo nyt maksutonta, eikä maksuttomuuden laajentaminen koskemaan oppimateriaaleja ja -välineitä saa vaarantaa opiskelijanoikeutta yksilölliseen opintopolkuun, opetukseen, opinto-ohjaukseen ja tarvitsemaansa tukeen.

## Rajataan maksuttomuus ulottumaan sen lukuvuoden loppuun, kun nuori täyttää 18 vuotta.

Toisen asteen koulutuksessa voi suorittaa lukio-opintoja, ammatillisia perustutkintoja, ammattitutkintoja ja erikoisammattitutkintoja. Ammatillisen koulutuksen 322 000 opiskelijoista reilu kolmannes, 122 000 on alle 20-vuotiaita. Monelle ammatillisen tutkinnon suorittaminen aikuisiällä on osa jatkuvaa oppimista, ja opintoja tehdään työn ohella tai työttömyysetuuden turvin. Lukio-opiskelijoista noin joka kymmenes on yli 19-vuotiaita.

* Oppivelvollisuuteen sisältyvä päätoiminen opiskelu sen lukuvuoden loppuun, jona nuori täyttää 18 vuotta, on maksutonta. Täysi-ikäisenä aloitetut opinnot katsotaan osaksi jatkuvan oppimisen kokonaisuutta ja niiden maksuttomuus tai maksullisuus ratkaistaan osana jatkuvan oppimisen uudistusta.

## Oppimateriaalien maksuttomuus ei saa heikentää opettajien pedagogista autonomiaa

Jos toisen asteen koulutuksesta tehdään maksutonta, kattaa maksuttomuus opetuksen lisäksi oikeuden maksuttomiin oppimisessa tarvittaviin materiaaleihin sekä välineisiin. Maksuttomien oppimateriaalien ja välineiden on oltava opiskelijoiden käytettävissä silloin, kun niitä oppivelvollisuuden aikana tarvitaan. Opettajaa ei voi velvoittaa tuottamaan oppimateriaaleja muille, eikä oppimateriaalien hallinnointiin tule käyttää opetukseen tai johtamiseen varattua aikaa. Opiskelija voidaan velvoittaa hankkimaan maksuttomat materiaalit ja välineet paikasta, josta niitä on saatavilla, sekä säilyttämään ja pitämään huolta saamistaan materiaaleista ja välineistä opintojen ajan.

* Toteutetaan oppimateriaalien maksuttomuus niin, ettei se vaaranna nykyistä oppimateriaalien korkeaa laatua tai heikennä opettajien pedagogista autonomiaa. Luovutaan opintotuen oppimateriaalilisästä.

## Majoitus ja matkat korvataan kunnan osoittamaan opiskelupaikkaan

Kela maksaa toisen asteen opiskelijoille, joiden koulumatka on vähintään 10 kilometriä yhteen suuntaan koulumatkatukea tietyin edellytyksin. Jos nämä edellytykset täyttyvät, saa opiskelija tukea riippumatta siitä, olisiko lähempänä asuinpaikkaa ollut vastaavaa koulutusta tarjolla. Toisen asteen opiskelijoilla on oikeus saada asumistukea tai asua oppilaitoksen järjestämässä opiskelija-asuntolassa.

* Maksuttomuuteen kuuluu matkakulut tai -etuus niihin opiskelupaikkoihin, jotka kunta on osoittanut opiskelijalle, ja joihin matka on yli 10 kilometriä. Oikeus maksuttomaan majoitukseen opiskelijalla on silloin, jos päivittäinen matka-aika kunnan osoittamaan opiskelupaikkaan ylittää kolme tuntia. Matkat tai majoitus eivät ole maksuttomia vapaan hakeutumisoikeuden kautta saatuihin opintopaikkoihin. Niihin myönnetään nykyiseen tapaan matka- ja asumistukea.

**Miten varmistetaan, että oppivelvollisuus suoritetaan?**

Kaikista olennaisinta koko oppivelvollisuusuudistuksen toteutuksessa on varmistaa, että oppivelvollisuus todella toteutuu jokaisen nuoren kohdalla. Tämä tarkoittaa velvollisuuksien ja oikeuksien säätämistä eri tahoille oppivelvollisuuden seurannasta, valvonnasta ja suorittamisesta.

## Asuinkunnalle oikeus määrätä opiskelupaikka ja opiskelijalle velvollisuus ottaa paikka vastaan

Yhteishakuun osallistuneista 95 % saa opiskelupaikan toisen asteen koulutuksesta. Muuta kautta opiskelupaikan löytää vielä muutama prosentti siten, että lopulta noin 3 % jää kokonaan koulutuksen ulkopuolelle. Heistä joka kolmas on valmistunut peruskoulusta yli 7 keskiarvolla. Ammatillisen koulutuksen järjestäjille on määritelty ensisijainen toiminta-alue, jolla koulutuksen järjestäjä on velvollinen huolehtimaan osaamis- ja koulutustarpeesta, mutta nuorella ei ole velvoitetta opintojen aloittamiseen.

* Asuinkunnalla on velvollisuus järjestää opiskelupaikka niille nuorille, jotka eivät saa opiskelupaikkaa 2. asteen yhteishaussa tai muuta kautta. Asuinkunta voi järjestää opiskelupaikan itse, yhdessä muiden koulutuksen järjestäjien kanssa tai niiltä ostopalveluna. Opiskelijalla on velvollisuus osallistua asuinkunnan järjestämiin opintoihin, jotka tähtäävät opiskelijan saattamiseen tutkintotavoitteiseen koulutukseen.

## Kunnan vastuuta oppivelvollisuuden valvonnasta täsmennettävä

Opintotuen saamisen edellytyksissä on määritelty, mitä päätoiminen opiskelu toisen asteen koulutuksessa tarkoittaa. Ilman erityistä syytä, oppivelvollisuuden suorittamisen tulisi edellyttää opiskelun päätoimisuutta, ja opiskelun etenemistä pitää seurata. Luvattomista poissaoloista pitää siirtyä tieto asuinkunnan nimeämälle taholle, jonka tehtävänä on ryhtyä toimiin, joilla saadaan opiskelija takaisin opintojen pariin.

* Ryhmänohjaajan/opettajan/opon tehtäväksi on määriteltävä seurata oppivelvollisuutta ja välittää sähköisen järjestelmän kautta kunnan nimeämälle taholle tieto oppivelvollisuuden laiminlyöneestä opiskelijasta. Tahon on ryhdyttävä toimenpiteisiin, joita tarvitaan opiskelijan saattamiseksi takaisin opintojen parin.
* Lainsäädännön on mahdollistettava tarvittava tiedonkulku kaikkien viranomaisten välillä oppivelvollisuuden toteutumisen sekä koulutuksen järjestämisen turvallisuuden takaamiseksi.

## Aluehallintovirastolle valvonta-, puuttumis- ja sanktiointioikeus

Perusopetuslaissa säädetään huoltajan velvollisuudesta valvoa oppivelvollisuuden suorittamista ja poliisi voi tarvittaessa määrätä sakon, jos ei huoltaja toteuta velvollisuuttaan.

* Aluehallintovirastolle säädetään sakon uhalla oikeus velvoittaa oppivelvollisen huoltaja huolehtimaan oppivelvollisuuteen kuuluvien velvoitteiden suorittamisesta. Aluehallintovirastolla on myös oma-aloitteinen puuttumisoikeus epäillessään, että koulutuksen järjestäminen ei tapahdu lainsäädännön mukaisesti sekä toimivat sanktiokeinot.

**Onnistunut toteutus edellyttää riittävää siirtymäaikaa ja resursseja**

Oppivelvollisuuden pidentäminen on suuri koulutusuudistus, joka edellyttää koulutuksen järjestäjiltä ja kunnilta varautumista sekä riittäviä resursseja. Ne tarvitsevat aikaa uusien tehtävien järjestämiseen ja rekrytointeihin. Koulutuksen järjestäjillä ja oppivelvollisilla on oltava hyvissä ajoin ennen yhteishaun alkamista tieto siitä, miten oppivelvollisuus käytännössä järjestetään.

* Oppivelvollisuustehtävään liittyvien erilaisten koulutusmuotojen järjestäjille korvataan täysimääräisesti oppivelvollisuustehtävään liittyvät kustannukset uudella rahoituksella, jota ei ole otettu kasvatus-, koulutus- ja tutkimussektorin nykyisestä rahoituksesta.
* Uudistukseen varattu rahoitus pitää käyttää ensisijaisesti pedagogiikan ja koulutuksen laadun vahvistamiseen.
* Esimiesten ja opettajien uudet vastuut ja tehtävät korvataan ja otetaan huomioon työajassa.
* Oppivelvollisuutta koskevan lain säätämisestä varataan 2-3 vuotta siirtymäaikaa. Voimaantulon tapahduttava kalenterivuoden alussa, jotta se koskee yhteishaussa keväällä toiselle asteelle hakevia.
* Oppivelvollisuuden toimenpanoon ja siihen liittyvään opettajien täydennyskoulutukseen on varattava erillistä määrärahaa vähintään kolmelle vuodelle.

Lisätietoja: Nina Lahtinen, koulutusasiainpäällikkö, p. 050 3413964, nina.lahtinen@oaj.fi